Folketing
2010-01-26

Så vi ihukommer den tidligere liberale minister. Og her skal jeg også sige, at SF på det tidspunkt var voldsomt modstander af sikkerhedsselen og talte om, hvor vigtigt det var med frivilligheden. Men man må vel sige, at vi nok har lært af hr. Knud Enggaard med hensyn til, at det er begrænset, hvor meget viden man kan få uden at agere på det. Det er så det, vi gør her. Derfor vil vi i SF sammen med Det Radikale Venstre gøre det lovpligtigt for børn under 12 år at bruge cykelhjelm. I 2008, som er det sidste år, vi har konkrete tal fra, når vi taler cykelulykker, kom 1.058 cyklister til skade. Her døde 54, og af dem havde 17 hovedskader. Og der var så også 561 alvorligt tilskadekomne. Af de 561 havde 128 hovedskader. Det er kun de skader, vi kender, og som politiet har været involveret i. I fremtiden får vi forhåbentlig en bedre statistik, når skadestuerne også skal indberette tal.